Lars Boje Mathiesen (NB), 2022-09-15:
Normalt har Folketinget jo et princip om, at man ikke laver lovgivning med tilbagevirkende kraft.
Det gør man så her, for fakta er jo, at man lavede en ændring i lejeloven, som gjorde, at man gik væk fra en trappemodel og over til prisindeksering.
Det vil sige, at flertallet i Folketinget var enige om, at det var den måde, som aktørerne på boligmarkedet og lejemarkedet nu skulle agere på og agere efter.
Det er jo Folketingets ret at sætte rammerne for, hvordan aktørerne på markedet skal agere.
Markedets aktører kigger på lovgivningen og laver investeringer efter den lovgivning, som så er den eksisterende lovgivning.
Jeg synes jo reelt set, at det er ret og rimeligt, hvis et Folketing så mener, at den nuværende lovgivning ikke er passende, at det ikke bør gælde, og at Folketinget i 2015 lavede en fejl med den model, som de lavede.
Hvis de er blevet klogere, synes jeg, at det er fuldstændig fair at erkende det.
Og så må Folketinget jo sætte sig ned og lave en lovgivning, som ændrer loven fremadrettet.
Men det er ikke det, man gør her.
Man går ind fra Folketingets side og mener, at man har en ret til at blande sig i eksisterende aftaler indgået mellem to parter.
Det er et massivt overgreb mod civilbefolkningen.
Det er et massivt overgreb, at man går ind og blander sig i kontrakter, der allerede frivilligt er indgået mellem to parter.
Så hvis man ville have lavet det her, skulle man have gjort det fremadrettet.
Og jeg vil også gerne adressere den proces, som man har lavet her.
Jeg undrer mig over, at et parti som Venstre – med den historik, som vi har fra den nuværende regering – accepterer en hastebehandling af det her, når man ved, hvordan den her regering har tromlet hen over ting med hastebehandlinger, unødvendigt; hvordan man har suspenderet normale høringsprocesser; hvordan man har nægtet Folketinget svar på fuldstændig banale spørgsmål.
Vi har selv oplevet det i de sidste 3 år, og nu giver man så regeringen lov til endnu en gang at tromle hen over Folketinget.
Og hvad gør regeringen?
Den tromler hen over Folketinget, tromler hen over normale processer og laver en høringsproces, hvor man sender det ud fredag eftermiddag, og så skal der være et svar mandag formiddag.
Det er ikke i orden at behandle danskerne på den måde.
Vi kommer ikke til at støtte det her forslag.
Det handler ikke om, at vi ikke hjertens gerne vil hjælpe de lejere og hjælpe danskerne derude.
Det er derfor, at vi har en økonomisk politik, som giver en gennemsnitlig dansk familie et sted mellem 5.000-6.000 kr. netto mere i lommen hver måned, så de ikke, hver eneste gang der sker fluktureringer i markedet, skal stå med hatten i hånden og bede politikerne om at få nogle penge i den, og således at de kan tage ansvar og har frihed til at træffe personlige valg.
Det tror vi faktisk at det bliver et bedre samfund af, altså så det ikke altid er op til politikernes velvilje her 5 minutter i et valg så lige at ramme de grupper, man tror kan flytte nogle stemmer.
Det er reelt set derfor, at man har så travlt med at få det her gennemført.
Det skal gerne lige nås, inden der bliver udskrevet et valg.
Derfor vil jeg stille spørgsmålet om, hvor mange der så har oplevet en stigning i den periode på cirka de her 2-3 uger, som forskellen ville være mellem at hastebehandle det og at have en normal lovbehandling af det.
Hvor mange mennesker er reelt set omfattet af, at vi skal haste det igennem?
Jeg kan sagtens støtte en eksperthøring, som er nævnt fra Venstres side.
Jeg synes, det er fint, for jeg synes ikke, at det her er ordentligt belyst.
Der er hele spørgsmålet omkring ekspropriation.
Der ligger en vurdering fra juni, hvor der så står, at det kan være ekspropriationslignende ting.
I høringssvarene – selv om det har været kort – er der nogle, der rejser spørgsmålet omkring ekspropriation.
Det skal da belyses.
Jeg kommer ikke til at lægge stemmer til noget, som potentielt kan sende en regning af sted efterfølgende, som kan resultere i en lang række søgsmål mod staten, uden at få det her belyst grundigt.
Så det må vi kræve, inden vi tager stilling til det her.